Die wêreld in foto’s – 15 Augustus 2018Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Skoolkinders dra blomme terwyl hulle eer betoon voor die reusebronsbeelde van die ontslape Noord-Koreaanse leiers Kim Il-soeng en sy seun Kim Jong-il tydens die herdenking van die einde van die Tweede Wêreldoorlog en bevryding van die Japannese koloniale regering in Pjongjang, Noord-Korea. (Foto: Ng Han Guan, AP) Lede van die Nasionale Kadetkorps (NCC) tree Woensdag op tydens Indië se Onafhanklikheidsdagviering in Srinagar, Kasjmir. (Foto: Mukhtar Khan, AP) ŉ Kind hou ŉ seekoei genaamd Mali dop wat by die Dusit-dieretuin in Bangkok, Thailand, slaap. Dié dieretuin, ŉ gewilde trekpleister vir Bangkok-gesinne, moet aan die einde van Augustus 2018 sy deure sluit en na ŉ nuwe ligging noord van die stad verhuis. Meer as 1 000 diere word intussen na ander dieretuine oor die hele land gestuur. (Foto: Gemunu Amarasinghe, AP) Pelgrims dra Woensdag die houtikoon van die Swart Madonna tydens ŉ fees in die dorp Letnica in Kosovo. Duisende pelgrims kom in suidoos-Kosovo byeen in die klein Rooms-Katolieke gemeenskap waar Moeder Teresa glo haar roeping ontvang het om ŉ non te word. (Foto: Visar Kryeziu, AP) Die bystandskip Aquarius vaar Woensdag Malta se hawe binne. Dié skip, wat deur die Europese hulpgroep SOS-Mediterranee in samewerking met Dokters Sonder Grense bedryf word, het 141 migrante aan boord wat verlede Vrydag in die Middellandse See uit Libië gered is. (Foto: Raphael Satter, AP)